**SLOVENŠČINA – četrtek, 16. 4. 2020 – BRANJE BESEDILA, RAZLAGA NEZNANIH BESED, TVORJENJE POVEDI, ZAPIS V ZVEZEK**

**NAVODILA ZA DELO:**

1) Preberi besedilo Hišica na jasi (tiho in glasno).

**HIŠICA NA JASI**

Na jasi sredi gozda stoji pritlična lesena hišica pravokotne oblike. Zgrajena je iz lesenih brun. V njej preživlja svoj prosti čas tetina družina. Na pročelju zgradbe so lesena vrata. Na sredini imajo manjšo zastekljeno pravokotno odprtino, zavarovano z železno mrežo. Nad vrati je pritrjena rogovilasta veja, na njej pa je šopek suhega cvetja. Na obeh straneh vrat je okno z zelenimi polkni. Pod okni so pritrjena zelena korita za rože. V njih so posajeni rdeči nageljni. Steni na desni in levi strani hiše imata po dve okni z zelenimi polkni. Na zadnji steni, nasproti vhoda, pa so samo vrata za izhod v gozd. Streha je prekrita z lesenimi deščicami – skodlami. Na spodnjem robu strehe sta lesena žlebova, v katerih se zbira deževnica. Ta po ceveh odteka v lesena soda, ki stojita ob levem in desnem vogalu pročelja. Na vrhu slemena je siv dimnik. Okoli hišice je lesen plot.

**SLOVAR BESED:**

**PRITLIČJE** – spodnje nadstropje, do katerega vstopamo brez stopnic.

**BRUNO** – na dveh straneh obtesano deblo, lesena hiša iz brun.



**PROČELJE** – zunanja, prednja stran stavbe.

**ODPRTINA** – nezapolnjen prostor (luknja za okno, vrata).

**ROGOVILASTA VEJA** – razrasla veja v dva ali več krakov.

**POLKNO** – naoknica, zunanje okensko krilo.



**NAGELJNI** – okrasna rastlina, gorenjski nageljni.



**SKODLE** – lesene deske za prekrivanje strehe (koče na Veliki planini).



**ŽLEB** – prestreza deževnico na strehi.

**SLEME** – najvišji rob strehe, kjer se stikata strešni ploskvi.



**PLOT** – lesena ograja.



2) Oglej si podčrtane besede. **IZPIŠI** jih v zvezek.

3) Iz podčrtanih besed sestavi svoje povedi.